**Монгол Улсын Их Хурлын 2015 оны намрын ээлжит чуулганы Эдийн засгийн байнгын хорооны 11 дүгээр сарын 25-ны өдөр /Лхагва гараг/-ийн хуралдааны гар тэмдэглэл**

 Эдийн засгийн байнгын хорооны дарга Ж.Батсуурь ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 19 гишүүнээс 16 гишүүн ирж, 84.2 хувийн ирцтэйгээр хуралдаан 10 цаг 34 минутад Төрийн ордны “А” танхимд эхлэв.

**Чөлөөтэй:** Ц.Баярсайхан, Х.Болорчулуун, А.Тлейхан;

 ***Нэг. Эрчим хүч хэмнэлтийн тухай хуулийн төсөл болон холбогдох бусад хуулийн төслүүд /****эцсийн хэлэлцүүлэг****/.***

 Хэлэлцэж буй асуудалтай холбогдуулан Эрчим хүчний яамны Стратегийн бодлого, төлөвлөлтийн газрын дарга П.Товуудорж, мөн яамны Стратегийн бодлого, төлөвлөлтийн газрын мэргэжилтэн Ц.Атаржаргал нар оролцов.

 Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн нар байлцав.

 Эрчим хүч хэмнэлтийн тухай хуулийн төсөл болон холбогдох бусад хуулийн төслүүдийг эцсийн хэлэлцүүлэгт бэлтгэсэн тухай ажлын хэсгийн танилцуулгыг Улсын Их Хурлын гишүүн А.Тлейхан танилцуулав.

 Танилцуулгатай холбогдуулан Улсын Их Хурлын гишүүдээс асуулт гараагүй болно.

 Найруулгын чанартай саналын томьёоллоор санал хураалт явуулав.

 **Ж.Батсуурь: -** Төслийн 3 дугаар зүйлийг 3.1.9 дэх заалтыг доор дурдсанаар өөрчлөн найруулах:

 3.1.9. “Эрчим хүч хэмнэлтийн менежер” гэж энэ хуулийн 3.1.8-д заасан “иргэн, аж ахуйн нэгж, байгууллагад эрчим хүч хэмнэлтийн чиглэлээр ажиллах эрх бүхий ажилтныг” гэсэн найруулгын саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 0

 Бүгд: 10

 100 хувийн саналаар дэмжигдлээ.

 Байнгын хорооноос гарах танилцуулгыг Улсын Их Хурлын гишүүн А.Тлейхан Улсын Их Хурлын чуулганы нэгдсэн хуралдаанд танилцуулахаар тогтов.

 **Х****уралдаан 12 минут үргэлжилж, 11 цаг 18 минутад өндөрлөв.**

 Тэмдэглэлтэй танилцсан:

 ЭДИЙН ЗАСГИЙН БАЙНГЫН

 ХОРООНЫ ДАРГА Ж.БАТСУУРЬ

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Ц.АЛТАН-ОД

МОНГОЛ УЛСЫН ИХ ХУРЛЫН

2015 ОНЫ НАМРЫН ЭЭЛЖИТ ЧУУЛГАНЫ

ЭДИЙН ЗАСГИЙН БАЙНГЫН ХОРООНЫ 11 ДҮГЭЭР САРЫН 25-НЫ ӨДӨР /ЛХАГВА ГАРАГ/-ИЙН ХАМТАРСАН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

 Хуралдаан 10 цаг 34 минутад эхлэв.

 **Ж.Батсуурь: -** Ингээд Эдийн засгийн байнгын хорооны хуралдаанаар хэлэлцэх асуудлыг танилцуулъя.

 Эдийн засгийн байнгын хорооны хуралдаанаар хэлэлцэх асуудал. Хоёр асуудал байгаа. Нэгдүгээрт нь, Эрчим хүч хэмнэлтийн тухай болон холбогдох бусад хуулийн төслүүд. Эцсийн хэлэлцүүлэг байгаа.

 Хоёрдугаарт, Монгол Улсын Төв банк, Монголбанкны тухай хуульд нэмэлт, өөрчлөлт оруулах тухай хуулийн төсөл байгаа. Энэ хэлэлцэх эсэх байгаа. Б.Гарамгайбаатар гишүүн санал хэлье. Б.Гарамгайбаатар гишүүний микрофоныг өгье. Гишүүд картаа аваад буцаагаад хийчих. Энэ нөгөө ирц өөрчлөгдсөн учраас.

 Эдийн засгийн байнгын хорооны хуралдаан эхэлснийг мэдэгдье. Хэлэлцэх асуудлаа танилцуулъя. Нэгдүгээрт, Эрчим хүчний хэмнэлтийн тухай болон бусад холбогдох хуулийн төслүүд байгаа. Энэ эцсийн хэлэлцүүлэг.

 Хоёрдугаарт, Монгол Улсын Төв банк, Монголбанкны тухай хуульд нэмэлт, өөрчлөлт оруулах тухай хуулийн төсөл байгаа. Хэлэлцэх эсэх. Хэлэлцэх асуудалтай холбоотой саналтай гишүүн байна уу? Б.Гарамгайбаатар гишүүн микрофоныг нь өгье. Дараа нь Г.Уянга гишүүн.

 **Б.Гарамгайбаатар: -** Баярлалаа. Хэлэлцэх асуудлын хоёрт орсон Төв банкны тухай хуульд нэмэлт, өөрчлөлт оруулах тухай хуулийн төслийг энэ долоо хоногийн хэлэлцэх асуудлаас хасч өгөөчээ гэсэн ийм хүсэлт тавих гэж байгаа юм. Яагаад вэ гэхээр Монголбанкны удирдлагууд бүгд байхгүй байгаа юм. Тийм учраас хойшлуулж өгөөчээ гэсэн ийм хүсэлт тавих гэсэн юм.

 **Ж.Батсуурь: -** Монгол Улсын Төв банк, Монголбанкны тухай хуульд өөрчлөлт оруулах тухай хуулийн төсөл хэлэлцэх эсэх байсан. Ажлын хэсэг, Монголбанкныхан эзгүй байгаа учраас хойшлуулъя гэсэн санал гарлаа. Үүнийг хойшлуулъя. Г.Уянга гишүүн.

 **Г.Уянга: -** Их Хурал дээр хөндөж тавьсан хэд хэдэн асуудлууд, тухайлбал Улсын Их Хурлын гишүүдийн тавьсан асуулгын дагуу Эдийн засгийн байнгын хороогоор үргэлжлүүлж авч хэлэлцэх ёстой асуудлууд ингээд хуримтлагдаад байх юм, дарга аа. Жишээлбэл, Зоос банкны асуулгаар өмнө нь байгуулагдсан байсан, яг энэ асуудлаар байгуулагдсан байсан Б.Гарамгайбаатар даргатай ажлын хэсгийн хуралдааныг үргэлжлүүлэх, энэ асуудлыг эцэслэх ийм протоколтойгоор, үүрэгтэйгээр бас энэ асуулга дууссан. Гэтэл ерөөсөө энэ асуулга үргэлжилж орж ирэхгүй юм.

 Одоо бид нар төсөв баталчихлаа. Ийм чухал асуудал руугаа ормоор байна.

 Хоёрдугаарт, энэ Дубайн гэрээ байна. Бид нар бас асуулга асуусан. Улсын Их Хурлын чуулган дээр. Мөн энэ асуудлыг Эдийн засгийн байнгын хороо татаж авч ингэж үргэлжлүүлж хэлэлцэх үүрэг хүлээсэн. Тэгээд одоо энэ Дубайн гэрээ чинь 4.7 тэрбум долларын өрөнд Оюу Толгой чинь яваад дууслаа та минь. Өнөө маргаашгүй тэр 14, 15 банктайгаа гэрээ байгуулаад энэ бүх асуудал дуусгавар боллоо.

 Тэгээд энэ чинь Монгол орны эдийн засагтай холбоотой маш том асуудал шүү дээ, дарга аа. Яагаад бид нар Байнгын хороо авч ярихгүй байгаа юм бэ? Бид нар ийм л асуудлаа ярьж байх ёстой гэж бодоод байх юм. 3.8 тэрбум долларын хөрөнгө оруулалтын хэтрэлт, санхүүгийн зөрчил. Дээрээс нь 4.2 тэрбум долларын Оюу Толгойн ордыг, бүх лицензийг барьцаанд тавиад ингээд өөр компанид зээлэх гэж байна. Эдийн засгийн байнгын хороонд энэ хамаагүй юм уу? Энэ чинь Монгол Улсын эдийн засгийн үндсэн асуудал мөн гэж гэж би бодож байна. Үүнийг яагаад бид нар авч хэлэлцэхгүй байгаа юм бэ? Хэд хэдэн удаа ингээд асуудал тавилаа. Даргын зөвлөлийн хурал дээр үүнийг хэлэлцэх асуудлын дараалалд ерөөсөө оруулж ирэхгүй юм. Уг нь Эдийн засгийн байнгын хороогоороо дамжуулаад л бид нар хэлэлцэх асуудлын товд бас оруулах ёстой гэж бодож байна. Хэд хэдэн удаа танд тавилаа. Даргын зөвлөл дээр энэ юм яригдахгүй байгаа юм уу? Яагаад ийм чухал асуудлууд орж ирэхгүй байгаа юм бэ? Дарга аа. Энд нэг хариулт өгөөч.

 Тэгээд ер нь бид нар энэ асуудал яаралтайгаар одоо асуудал болгож Эдийн засгийн байнгын хороон дээр яримаар байна. Ийм санал оруулж байна.

 **Ж.Батсуурь: -** Г.Уянга гишүүн наад хоёр асуудлаа. Б.Гарамгайбаатар гишүүн ажлын хэсэг билүү. Тэр Зоос банкны асуудал. Тийм ажлын хэсэг манай. Мэдэхгүй. Манай дээр бол тийм ажлын хэсэг байхгүй.

 Тэр Дубайн гэрээ асуудлаар Г.Уянга гишүүн тэгвэл албан бичгээр мөн одоо хэлэлцэх ёстой, тарааж өгөх ёстой материалуудаа хавсаргаад албан бичгээр тавих юм бол дараагийн Байнгын хорооны хуралдаанаар хэлэлцүүлье гэж бодож байна.

 Ингээд хэлэлцэх асуудалдаа оръё. Эрчим хүчний хэмнэлтийн тухай болон холбогдох бусад хуулийн төслүүд эцсийн хэлэлцүүлэгт бэлтгэсэн талаар танилцуулгыг А.Тлейхан гишүүн танилцуулна.

 **А.Тлейхан: -** Эрхэм гишүүдэд энэ өдрийн мэндийг хүргэе. Монгол Улсын Их Хурлын чуулганы 2015 оны 11 дүгээр сарын 19-ний өдрийн нэгдсэн хуралдаанаар Эрчим хүчний хэмнэлтийн тухай хуулийн төслийн анхны хэлэлцүүлгийг хийж, төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

 Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.1, 23.7 дахь хэсгүүдийг үндэслэн төслийг эцсийн хэлэлцүүлэгт бэлтгэх үүрэг бүхий ажлын ажлын хэсэг Эрчим хүчний хэмнэлтийн тухай хуулийн төслийн эцсийн хувилбарыг боловсруулж та бүхэнд тараасан.

 Нэгдсэн хуралдааны анхны хэлэлцүүлгийн үеэр хуралдаан даргалагчаас төслийн 3 дугаар зүйлийн 3.1.9 дэх заалтыг дахин найруулах чиглэл өгснийг үндэслэн 3.1.9-д эрчим хүч хэмнэлтийн менежер гэж энэ хуулийн 3.1.8-д заасан иргэн, аж ахуйн нэгж, байгууллагад эрчим хүч хэмнэлтийн чиглэлээр ажиллах эрх бүхий ажилтныг гэсэн найруулгатай саналын томьёоллыг боловсрууллаа.

 Энэ саналын томьёоллыг та бүхэнд тараасан. Эрч хүч хэмнэлтийн тухай Засгийн газрын тухай хуульд нэмэлт оруулах тухай хуулийн төслүүдийн эцсийн хувилбарын талаар ажлын хэсгээс гаргасан танилцуулгыг хэлэлцэн шийдвэрлэж өгөхийг та бүхнээс хүсье.

 Анхаарал тавьсанд баярлалаа.

 **Ж.Батсуурь: -** Танилцуулга хийсэн А.Тлейхан гишүүнд баярлалаа. Мөн өөрчлөлт хийх саналыг томьёолол болон танилцуулгатай холбоотой асуух асуулттай гишүүд нэрээ өгье. Мөн ажлын хэсэг тэнд хүрэлцэн ирсэн.

 П.Товуудорж Эрчим хүчний яамны Стратегийн бодлого, төлөвлөлтийн газрын дарга, Ц.Атаржаргал Эрчим хүчний яамны Стратегийн бодлого, төлөвлөлтийн газрын мэргэжилтэн гэсэн ажлын хэсгийн гишүүд ирсэн байна.

 Б.Гарамгайбаатар гишүүн асуултаа асууя.

 **Б.Гарамгайбаатар: -** Би асуулт асуухгүй. Нэг тодруулах юм гэнэт гарч ирээд. Энэ нөгөө хөтөлбөр сая харж байсан чинь энэ өнөөдөр Эдийн засгийн байнгын хороогоор энэ олон улсын зах зээлд гаргасан Засгийн газрын үнэт цаасны тухай асуудал орсон байх юм. Тэгээд одоо яагаад хөтөлбөрт орохгүй өнгөрөв. Миний авсан бас нэг мэдээллээр энэ ямар учраас өнөөдөр үүнийг хэлэлцэхээ болив гэдгийг нэг тодруулах гэсэн юм.

 Хоёрдугаарт, өнөөдөр асуудал хэлэлцэгдэхгүй юм бол миний сонссоноор бол Л.Энх-Амгалан гишүүн ажлын хэсгийн ахлагч өнөөдөр морин цаг. Одоо нөгөө Ардын намын гаргадаг мэдээллээрээ энэ тухай ярих гэж байгаа гэсэн ийм мэдээлэл авсан шүү. Хэрвээ үүнийг Байнгын хороо яриагүй байхад морин цагаар ийм цагаар ийм асуудал ярьж болохгүй гэдэг ийм саналыг одоо Ардын намынханд албан ёсоор хэлэх гэсэн юм. Асуудал шийдэгдээгүй байгаа шүү дээ. Энэ чинь яригдаагүй байгаа.

 **Ж.Батсуурь: -** Энэ эрчим хүчний хэмнэлтийн тухай хууль хэлэлцэж байгаатай холбоотой асуудал биш байна. Зүгээр энэ асуудал өнөөдөр Төсвийн байнгын хороотой хамтарна. Энэ манай Эдийн засгийн байнгын хорооны хуралдаан дууссаны дараагаар Төсвийн байнгын хороо, Эдийн засгийн байнгын хороо хамтарч хуралдах ёстой. Тэгээд хамтарсан хуралдаан учраас яг сая бол Төрийн байгуулалтын байнгын хороотой хамтарсан хуралдаан, дараа нь Эдийн засгийн байнгын хороо дангаараа хуралдсан. Үүний дараагаар цааш нь хурал үргэлжилнэ гэдгийг танд хэлье.

 Ингээд асууж, хариулт авч дууслаа. Ингээд саналын томьёолол байгаа. Найруулгын шинж чанартай. Анхны хэлэлцүүлгээс Их Хурлын чуулганаар одоо найруулгатайгаар авсан ийм саналын томьёолол байгаа юм. Ингээд санал хураалт явуулъя.

 Саналын томьёоллыг та бүхэнд танилцуулъя. Нэгдүгээрт, төслийн 3 дугаар зүйлийг 3.1.9 дэх заалтыг доор дурдсанаар өөрчлөн найруулах:

 3.1.9. Эрчим хүч хэмнэлтийн менежер гэж энэ хуулийн 3.1.8-д заасан иргэн, аж ахуйн нэгж, байгууллагад эрчим хүч хэмнэлтийн чиглэлээр ажиллах эрх бүхий ажилтныг гэсэн ингэж найруулсан байна. Санал хураалт явуулъя. Санал хураалт. Гишүүд анхаараарай.

 Санал хураалтад 10 гишүүн оролцож, 10 гишүүн дэмжиж, 100.0 хувийн саналаар энэхүү санал дэмжигдлээ. Саналыг баталъя.

 Ингээд Эрчим хүч хэмнэлтийн тухай болон холбогдох бусад хуулийн төслүүд эцсийн хэлэлцүүлгийг хийж дууслаа. Мөн одоо хэлэлцсэн танилцуулгыг нийт гишүүдэд тарааж, чуулганы нэгдсэн хуралдаанд танилцуулгыг энэ ажлын хэсгийн ахлагч А.Тлейхан гишүүн танилцуулна.

 Ингээд Эдийн засгийн байнгын хорооны хуралдаан үүгээр өндөрлөлөө. Одоо Төсвийн байнгын хороотой хамтарсан хуралдаанд энэ зааланд үргэлжилнэ.

 **Х****уралдаан 12 минут үргэлжилж, 11 цаг 18 минутад өндөрлөв.**

 Дууны бичлэгээс буулгасан:

 ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД